2. ปัจจัยความเสี่ยง 

ความเสี่ยงจากการที่รายได้ของบริษัทฯ อาจได้รับผลกระทบอย่างมีนัยสำคัญจากความผันผวนของเศรษฐกิจ สภาวะตลาดเงินและตลาดทุนทั้งในและต่างประเทศ

รายได้หลักของบริษัทฯ มาจากรายได้ค่านายหน้าซื้อขายหลักทรัพย์
ซึ่งมีความสัมพันธ์โดยตรงกับภาวะเศรษฐกิจ ความเคลื่อนไหวของตลาดเงินและตลาดทุน
ปริมาณการซื้อขายในตลาดหลักทรัพย์แห่งประเทศไทย และความเชื่อมั่นของนักลงทุน
ซึ่งเป็นปัจจัยที่อยู่นอกเหนือการควบคุมของบริษัทฯ โดยใน ปี 2552 ปี 2553 และ ปี 2554
ปริมาณการซื้อขายหลักทรัพย์เฉลี่ยต่อวันในตลาดหลักทรัพย์ฯ มีจำนวนเท่ากับ 18,226 ล้านบาท ,
29,066 ล้านบาท และ 29,473 ล้านบาท ตามลำดับ ในขณะที่ในปี 2555
มีปริมาณการซื้อขายหลักทรัพย์เฉลี่ยต่อวันในตลาดหลักทรัพย์ฯ เท่ากับ 32,304 ล้านบาท
เพิ่มขึ้นจากปี 2554 ในอัตราร้อยละ 9.60 เนื่องจากในปี 2555 ปัจจัยต่าง ๆ
ที่ส่งผลกระทบทางด้านลบได้ลดความรุนแรงลง
ทั้งจากปัจจัยภายในประเทศและภายนอกประเทศมีผลทำให้ความเชื่อมั่นของนักลงทุนเพิ่มมากขึ้น
โดยบริษัทฯ มีรายได้ค่านายหน้าซื้อขายหลักทรัพย์ใน ปี 2553 ปี 2554 และ ปี 2555 เป็นเงิน
2,500 ล้านบาท 2, 624 ล้านบาท และ 2,521 ล้านบาท ตามลำดับ

ความผันผวนของเศรษฐกิจ ตลาดเงิน
และตลาดทุนอาจเกิดขึ้นได้ด้วยปัจจัยหลายประการซึ่งอยู่นอกเหนือการควบคุมของบริษัทฯ เช่น
ความผันผวนของราคาน้ำมัน เหตุการณ์ความรุนแรงใน 3 จังหวัดชายแดนภาคใต้
ปัญหาทางการเมือง และปัญหาเศรษฐกิจ ทั้งในภูมิภาคอเมริกา และยุโรป
ซึ่งเหตุการณ์เหล่านี้อาจส่งผลกระทบต่อความเชื่อมั่นของนักลงทุนทั้งในประเทศและต่างประเทศ
และส่งผลกระทบในทางลบต่อปริมาณการซื้อขายหลักทรัพย์ในตลาดหลักทรัพย์ฯ
รวมถึงปริมาณการระดมทุนและการนำหลักทรัพย์เข้าจดทะเบียนในตลาดหลักทรัพย์ฯ
ซึ่งจะส่งผลกระทบในทางลบอย่างมีนัยสำคัญต่อการดำเนินธุรกิจ
ฐานะทางการเงินและผลการดำเนินงานของบริษัทฯ

อย่างไรก็ตามบริษัทฯ
ได้ดำเนินมาตรการเพื่อลดความเสี่ยงในเรื่องดังกล่าวโดยการให้ผลตอบแทนแก่เจ้าหน้าที่การตลาด
บางส่วนในรูปแบบแปรผันกับปริมาณการซื้อขายหลักทรัพย์ในตลาดหลักทรัพย์ฯ
เพื่อควบคุมต้นทุนคงที่ของ บริษัทฯ
และพยายามขยายฐานลูกค้าให้กว้างขึ้นโดยเน้นทั้งลูกค้าสถาบันและลูกค้าทั่วไป
รวมถึงการสร้างรายได้จากการให้บริการเป็นที่ปรึกษาทางการเงินประเภทต่างๆ เช่น
การออกและเสนอขายหลักทรัพย์ การควบรวมกิจการ การเข้าครอบงำกิจการ
การศึกษาความเป็นไปได้ของโครงการ การประเมินมูลค่ากิจการ
และรายได้ค่าธรรมเนียมจากการจัดจำหน่ายหลักทรัพย์ ตลอดจนการหาแหล่งรายได้อื่นๆ อาทิ
การประกอบธุรกิจจัดการกองทุนรวม การประกอบธุรกิจการจัดการกองทุนส่วนบุคคล
การประกอบธุรกิจยืมและให้ยืมหลักทรัพย์ การออกและเสนอขายตราสารอนุพันธ์ เป็นต้น

ความเสี่ยงจากการแข่งขันในธุรกิจหลักทรัพย์

ธุรกิจหลักทรัพย์เป็นธุรกิจที่มีการแข่งขันค่อนข้างสูง
โดยเฉพาะธุรกิจการเป็นนายหน้าซื้อขายหลักทรัพย์ซึ่งเป็นรายได้หลักของบริษัทฯ
โดยถึงแม้ว่าตลาดหลักทรัพย์ฯ
ได้ประกาศเปลี่ยนแปลงโครงสร้างค่าธรรมเนียมนายหน้าซื้อขายหลักทรัพย์โดยกำหนดอัตราค่าธรรมเนียมขั้นต่ำในอัตราร้อยละ
0.25 ของมูลค่าการซื้อขาย โดยมีผลตั้งแต่ วันที่ 14 มกราคม 2545 เป็นต้นมา และสิ้นสุดในวันที่
13 มกราคม 2550 ซึ่งต่อมาในวันที่ 25 ธันวาคม 2549 ตลาดหลักทรัพย์ฯ
ได้ประกาศขยายระยะเวลาการคิดค่าธรรมเนียมการซื้อขายหลักทรัพย์แบบมีขั้นต่ำต่อไปอีก 5 ปี
โดยแบ่งระยะเวลาออกเป็น 2 ช่วง คือ ในช่วง 3 ปีแรก (วันที่ 1 มกราคม 2550 ถึงวันที่ 31
ธันวาคม 2552) ยังคงให้คิดค่าธรรมเนียมขั้นต่ำสำหรับการซื้อขายหลักทรัพย์ทั่วไปในอัตราร้อยละ
0.25 ต่อไป และในช่วง 2 ปีถัดมา (วันที่ 1 มกราคม 2553 ถึงวันที่ 31 ธันวาคม 2554)
ให้คิดค่าธรรมเนียมการซื้อขายหลักทรัพย์แบบเป็นขั้นบันได คือ มีอัตราค่าธรรมเนียมแปรผันลดลง
ตามมูลค่าการซื้อขายหลักทรัพย์ที่เพิ่มขึ้น และในปี 2555 เป็นต้นมา
การคิดค่าธรรมเนียมการซื้อขายหลักทรัพย์เป็นแบบเสรี จึงทำให้ตั้งแต่ปี 2553 เป็นต้นไป
ธุรกิจหลักทรัพย์มีการแข่งขันในด้านค่าธรรมเนียมนายหน้าซื้อขายหลักทรัพย์เพิ่มสูงขึ้นจากช่วงเวลาที่ผ่านมา
โดยบริษัทฯได้พยายามที่จะพัฒนาด้านคุณภาพการให้บริการในทุกด้าน โดยเฉพาะอย่างยิ่ง
การให้บริการซื้อขายหลักทรัพย์ทางอินเทอร์เน็ตมากขึ้น แม้ว่า
มีอัตราค่าธรรมเนียมการซื้อขายที่ต่ำกว่าอัตราค่าธรรมเนียมการซื้อขายหลักทรัพย์ทั่วไป
เนื่องจากเป็นช่องทางการลงทุนที่เป็นที่สนใจของนักลงทุนจำนวนมาก
(ค่าธรรมเนียมซื้อขายหลักทรัพย์ทางอินเทอร์เน็ตคิดในอัตราร้อยละ 60
ของอัตราค่าธรรมเนียมซื้อขายทั่วไป) ทั้งนี้ บริษัทฯ มีนโยบายเน้นการให้บริการที่เน้นคุณภาพ
เพื่อรักษาฐานลูกค้าของบริษัทฯ พร้อมทั้งขยายฐานลูกค้าที่มีอยู่ในปัจจุบัน
โดยการเพิ่มคุณภาพของงานวิจัย
การเพิ่มศักยภาพของบุคลากรในด้านการให้บริการและการให้คำแนะนำแก่ลูกค้า
รวมทั้งพัฒนาระบบเทคโนโลยีสารสนเทศเพื่อตอบสนองความต้องการของลูกค้าได้อย่างรวดเร็ว
ซึ่งเป็นการเตรียมพร้อมเพื่อรองรับ
การเปลี่ยนแปลงโครงสร้างค่าธรรมเนียมนายหน้าซื้อขายหลักทรัพย์ที่จะให้ใช้การคิดค่าธรรมเนียมแบบต่อรองอย่างเสรี
ตั้งแต่วันที่ 1 มกราคม 2555 เป็นต้นไป
ซึ่งอาจส่งผลให้เกิดการแข่งขันที่รุนแรงยิ่งขึ้นในธุรกิจหลักทรัพย์ด้วย

สำหรับธุรกิจด้านวาณิชธนกิจซึ่งปัจจุบันมีการแข่งขันมากเช่นกันทั้งในด้านการให้บริการ
และอัตราค่าธรรมเนียมในการให้บริการ บริษัทฯ เน้นการให้บริการที่หลากหลาย เช่น
การออกและเสนอขายหลักทรัพย์ การให้บริการเป็นที่ปรึกษาทางการเงินอิสระ
การจัดหาแหล่งเงินทุน การควบรวมกิจการ การครอบงำกิจการ การประเมินมูลค่ากิจการ ฯลฯ
โดยเน้นที่คุณภาพของการให้บริการ บริษัทฯ
มีการพัฒนาความรู้ความสามารถของบุคลากรทางด้านวาณิชธนกิจอย่างต่อเนื่อง
เพื่อให้บุคลากรของบริษัทฯ สามารถให้บริการที่มีคุณภาพแก่ลูกค้าได้อย่างต่อเนื่อง

นอกจากนี้บริษัทฯ
ยังได้รับใบอนุญาตจากกระทรวงการคลังให้ประกอบธุรกิจซื้อขายสัญญาซื้อขายล่วงหน้า
ประเภทตัวแทนซื้อขายสัญญาซื้อขายล่วงหน้า (Derivatives Agent)
ตามพระราชบัญญัติสัญญาซื้อขายล่วงหน้า พ.ศ. 2546 บริษัทฯ
ได้ผ่านการคัดเลือกให้เป็นสมาชิกของบริษัท ตลาดอนุพันธ์ (ประเทศไทย) จำกัด (มหาชน)
(Thailand Futures Exchange: TFEX) และได้ผ่านการคัดเลือกให้เป็นสมาชิกของ บริษัท
สำนักหักบัญชี (ประเทศไทย) จำกัด (Thailand Clearing House: TCH)
เพื่อประกอบธุรกรรมการเป็นตัวแทนซื้อขายสัญญาซื้อขายล่วงหน้าผ่านตลาดอนุพันธ์
ซึ่งได้เริ่มเปิดดำเนินการตั้งแต่วันที่ 28 เมษายน 2549 เป็นต้นมา ซึ่งทำให้บริษัทฯ
มีรายได้จากการประกอบธุรกรรมการเป็นตัวแทนซื้อขายสัญญาซื้อขายล่วงหน้าผ่านตลาดอนุพันธ์เพิ่มเติมอีกทางหนึ่ง

ความเสี่ยงจากการพึ่งพิงลูกค้ารายใหญ่หรือน้อยราย

ในปี 2554 และปี 2555 บริษัทฯ มีสัดส่วนมูลค่าการซื้อขายหลักทรัพย์ของกลุ่มลูกค้ารายใหญ่ 10
อันดับแรก คิดเป็นร้อยละ 23.07 และ 24.59 ของมูลค่าการซื้อขายหลักทรัพย์รวมของบริษัทฯ
หากบริษัทฯ ต้องสูญเสียลูกค้ารายใหญ่ดังกล่าวไปจะกระทบรายได้
ค่าธรรมเนียมการซื้อขายหลักทรัพย์ของกลุ่มลูกค้ารายใหญ่ดังกล่าวคิดเป็นร้อยละ 7.74 และ 5.56
ของรายได้ค่าธรรมเนียมนายหน้าซื้อขายหลักทรัพย์รวมของบริษัทฯ ในปี 2554 และปี 2555
ตามลำดับ อย่างไรก็ตามลูกค้ารายใหญ่ดังกล่าวได้รวมถึงบริษัทในกลุ่มบริษัท เมย์แบงก์ กิมเอ็ง
โฮลดิ้งส์ จำกัด ซึ่งมีสัดส่วนรายได้ร้อยละ 4.81 และ 4.90
ของรายได้ค่าธรรมเนียมนายหน้าซื้อขายหลักทรัพย์รวมของบริษัทฯ ในปี 2554 และปี 2555
ตามลำดับ เนื่องจาก บริษัท เมย์แบงก์ กิมเอ็ง โฮลดิ้งส์ จำกัด เป็นผู้ถือหุ้นใหญ่ของบริษัทฯ บริษัทฯ
จึงมีโอกาสในการสูญเสียลูกค้ารายดังกล่าวน้อยมาก อย่างไรก็ตาม บริษัทฯ
ตระหนักถึงความเสี่ยงในการพึ่งพิงมูลค่าการซื้อขายหลักทรัพย์จากลูกค้ารายใหญ่
บริษัทฯจึงเน้นการเพิ่มจำนวนลูกค้ารายย่อยเพื่อกระจายฐานลูกค้าให้กว้างขึ้น โดย ณ วันที่ 31
ธันวาคม 2554 บริษัทฯ มีจำนวนบัญชีลูกค้าประมาณ 106,000 บัญชี และ ณ วันที่ 31 ธันวาคม
2555 บริษัทฯ มีจำนวนบัญชีลูกค้าประมาณ 119,000 บัญชี และในปี 2555 บริษัทฯ
มีสัดส่วนรายได้จากกลุ่มลูกค้ารายบุคคลประมาณร้อยละ 95.25
และลูกค้าสถาบันและต่างประเทศประมาณร้อยละ 4.75 นอกจากนี้ บริษัทฯ
ยังมีรายได้จากธุรกิจวาณิชธนกิจ ซึ่งจะช่วยให้บริษัทฯ มีช่องทางในการหารายได้เพิ่มขึ้น
โดยไม่ต้องพึ่งพิงรายได้จากธุรกิจนายหน้าซื้อขายหลักทรัพย์เพียงอย่างเดียว โดยบริษัทฯ
มีรายได้จากธุรกิจวาณิชธนกิจรวม จำนวน 57.93 ล้านบาท เพิ่มขึ้นร้อยละ 72.26 จาก 33.63
ล้านบาทในปี 2554

ความเสี่ยงจากการผิดนัดชำระเงินค่าซื้อหลักทรัพย์ตามคำสั่งของลูกค้าหรือผิดนัดชำระการวางหลักประกันของ ลูกค้าสำหรับการลงทุนในสัญญาซื้อขายล่วงหน้าและความเสี่ยงอันเกิดจากหนี้สูญ

ณ วันที่ 31 ธันวาคม 2555 บริษัทฯ มีลูกหนี้ธุรกิจหลักทรัพย์รวม 11,878.05 ล้านบาท
ประกอบด้วยลูกหนี้ซื้อหลักทรัพย์ด้วยเงินสด 2,772.64 ล้านบาท ลูกหนี้เงินให้กู้ยืมเพื่อซื้อหลักทรัพย์
8,776.28 ล้านบาท ลูกหนี้ให้ยืมหลักทรัพย์ 82.27 ล้านบาท และลูกหนี้อื่น 246.85 ล้านบาท
โดยบริษัทฯ มีดอกเบี้ยค้างรับรวม 54.03 ล้านบาท นอกจากนี้ บริษัทฯ
มีลูกหนี้ธุรกิจสัญญาซื้อขายล่วงหน้าจำนวน 6.33 ล้านบาท ทั้งนี้
บริษัทฯได้จำแนกลูกหนี้ธุรกิจหลักทรัพย์และสัญญาซื้อขายล่วงหน้าดังกล่าวเป็นลูกหนี้ด้อยคุณภาพจำนวน
261.75 ล้านบาท คิดเป็นร้อยละ 2.20 ของลูกหนี้ธุรกิจหลักทรัพย์และสัญญาซื้อขายล่วงหน้ารวม
ซึ่งเป็นหนี้ด้อยคุณภาพที่เกิดขึ้นจากลูกหนี้ของบริษัทหลักทรัพย์ นิธิภัทร จำกัด
ก่อนการเข้ามาถือหุ้นของบริษัท เมย์แบงก์ กิมเอ็ง โฮลดิ้งส์ จำกัด ในปี 2541 จำนวน 256.08
ล้านบาท หนี้จำนวนนี้บริษัทฯ ได้พยายามติดตามเรียกเก็บหนี้ทุกรายให้เร็วที่สุด
โดยหากไม่สามารถประนีประนอมเรียกชำระหนี้ได้
ก็จะดำเนินการฟ้องร้องต่อศาลเพื่อดำเนินการต่อไป และเป็นหนี้ที่เกิดจากลูกหนี้ของบริษัทฯ
ภายหลังการเข้ามาถือหุ้นของ บริษัท เมย์แบงก์ กิมเอ็ง โฮลดิ้งส์ จำกัด จำนวน 5.67 ล้านบาท

สำหรับหนี้ด้อยคุณภาพ จำนวน 261.75 ล้านบาท
ดังกล่าวข้างต้นนั้นประกอบด้วยลูกหนี้จัดชั้นต่ำกว่ามาตรฐานและลูกหนี้จัดชั้นสงสัยจำนวน 9.68
ล้านบาท และ 252.07 ล้านบาท ตามลำดับ ซึ่งบริษัทฯ
มีการตั้งสำรองเผื่อหนี้สงสัยจะสูญเป็นจำนวน 261.53 ล้านบาท โดยได้ตั้งสำรองในอัตราร้อยละ
100 สำหรับหนี้สงสัยจะสูญ

สำหรับธุรกิจตัวแทนซื้อขายสัญญาซื้อขายล่วงหน้าในตลาดอนุพันธ์นั้น บริษัทฯ
มีความเสี่ยงจากการที่หลักประกันของลูกค้าอาจไม่พอเพียงในการชำระหนี้สินที่มีต่อสำนักหักบัญชี
ดังนั้นบริษัทฯ ในฐานะตัวแทนซื้อขายสัญญาซื้อขายล่วงหน้ามีหน้าที่ในการเรียก
และติดตามเก็บหลักประกันดังกล่าวของลูกค้า
เพื่อมาชำระหนี้อันเกิดมาจากผลการขาดทุนของการลงทุนในสัญญาซื้อขายล่วงหน้าของลูกค้า
อย่างไรก็ตามบริษัทฯ มีนโยบายที่จะลดความเสี่ยงอันเกิดจากการผิดนัดชำระเงินค่าซื้อหลักทรัพย์
หรือผิดนัดชำระการวางหลักประกันของลูกค้าสำหรับการลงทุนในสัญญาซื้อขายล่วงหน้าและความเสี่ยงอันเกิดจากหนี้สูญ
โดยให้ความสำคัญต่อการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และกำหนดวงเงินซื้อขายหลักทรัพย์และวงเงินในการลงทุนในสัญญาซื้อขายล่วงหน้า
ให้เหมาะสมตามหลักประกัน ฐานะการเงิน ความสามารถในการชำระหนี้ สภาพคล่อง
และประสบการณ์การลงทุนของลูกค้า
รวมทั้งมีการทบทวนสถานะของลูกค้าและควบคุมการใช้วงเงินอย่างใกล้ชิด อนึ่งนโยบายของบริษัทฯ
ในแง่ของการจัดการความเสี่ยงของธุรกิจการเป็นตัวแทนซื้อขายสัญญาซื้อขายล่วงหน้ามีการดำเนินการที่รัดกุมและติดตามผลอย่างต่อเนื่อง
สำหรับลูกค้าสถาบัน บริษัทฯ
จะมีการประเมินสถานะทางการเงินของลูกค้าสถาบันทั้งสถาบันในประเทศและสถาบันต่างประเทศอย่างใกล้ชิด
หากลูกค้าประสบปัญหาทางการเงินหรือขาดสภาพคล่อง บริษัทฯ
มีสิทธิที่จะพิจารณาปรับเปลี่ยนลดวงเงินการซื้อขายสัญญาซื้อขายล่วงหน้า
ปรับเปลี่ยนวิธีการหรือจำนวนเงินวางหลักประกัน ปรับลดสถานะ
การถือครองสูงสุดที่ลูกค้าถือครองอยู่ได้ สำหรับลูกค้าบุคคล บริษัทฯ
จะมีการพิจารณาสถานะทางการเงินของลูกค้าอย่างสม่ำเสมอ
และจะติดตามลูกค้าที่ถูกเรียกให้เติมหลักประกันเพิ่ม หรือลูกค้าที่ถูกบังคับปิดสถานะสัญญาอย่างใกล้ชิด

ความเสี่ยงจากการให้กู้ยืมเงินเพื่อซื้อหลักทรัพย์ (Margin Account) ในระบบ Credit Balance

ในการให้กู้ยืมเงินเพื่อซื้อหลักทรัพย์นั้น บริษัทฯ
อาจมีความเสี่ยงที่เกิดขึ้นจากการที่ลูกหนี้ผิดนัดชำระหนี้ได้
เฉพาะกรณีที่มูลค่าของหลักทรัพย์ที่เป็นหลักประกันลดลงจนต่ำกว่ายอดหนี้ที่มีอยู่
ซึ่งโดยปกติแล้วจะไม่เกิดขึ้นเนื่องจากลูกค้าในระบบ Credit Balance
จะต้องดำรงสัดส่วนของหลักประกันกับยอดหนี้ (Maintenance Margin)
ให้เป็นไปตามเงื่อนไขของทางการและบริษัทฯ กำหนด
ถ้าสัดส่วนดังกล่าวตกลงไปต่ำกว่าอัตราที่กำหนด บริษัทฯ มีขั้นตอนในการ Call Margin และ
Force Sell ตามลำดับ
แต่ทั้งนี้อาจมีเหตุการณ์ผิดปกติที่ทำให้ราคาหลักทรัพย์ที่เป็นหลักประกันลดต่ำลงอย่างรวดเร็วเกินกว่าระบบการดำรงสัดส่วนของหลักประกันกับยอดหนี้
(Maintenance Margin) จะจัดการได้ ดังนั้นบริษัทฯ
จึงมีนโยบายในการบริหารความเสี่ยงในส่วนนี้โดยกำหนดกระบวนการที่ชัดเจน และรัดกุม
ในการคัดเลือก และกำหนด Initial Margin
สำหรับหลักทรัพย์ที่อนุญาตให้ซื้อหรือจำนำได้ในบัญชีมาร์จิ้น แต่ทั้งนี้บริษัทฯ
จะไม่อนุญาตให้ลูกค้าซื้อหลักทรัพย์ที่มีความเสี่ยงสูงด้วยเงินกู้ นอกจากนี้บริษัทฯ
ยังได้กำหนดเพดานสูงสุดในการกู้ยืมเพื่อซื้อหลักทรัพย์ของลูกค้าแต่ละรายสำหรับหลักทรัพย์ใดหลักทรัพย์หนึ่งอีกด้วย

อย่างไรก็ตาม เมื่อพิจารณาจากมูลค่าลูกหนี้เงินให้กู้ยืมเพื่อซื้อหลักทรัพย์ ณ วันที่ 31 ธันวาคม ปี
2553 ปี 2554 และปี2555 มีมูลค่าเท่ากับ 4,355.98 ล้านบาท 4,404.76 ล้านบาท และ
8,776.28 ล้านบาทตามลำดับ
ซึ่งมูลค่าดังกล่าวมีการเปลี่ยนแปลงไปตามการเพิ่มขึ้นและลดลงของปริมาณการซื้อขายหลักทรัพย์ในตลาดหลักทรัพย์ฯ
ในแต่ละช่วงเวลาดังกล่าว ซึ่งในช่วงที่มีปริมาณลูกหนี้เพิ่มสูงขึ้น ทางบริษัทฯ
ตระหนักถึงความเสี่ยงดังกล่าวเป็นอย่างดี แต่ทั้งนี้ บริษัทฯ
ได้มีมาตรการเพื่อป้องกันความเสี่ยงในระบบ Credit balance ตามที่ได้อธิบายไว้ในวรรคก่อน
ด้วยความรัดกุมและรอบคอบ ซึ่งที่ผ่านมาบริษัทฯ
ไม่เคยมีปัญหาที่มีนัยสำคัญจากการให้กู้ยืมเพื่อซื้อหลักทรัพย์ในระบบดังกล่าวแต่อย่างใด

ความเสี่ยงจากการขัดข้องของระบบงานคอมพิวเตอร์

การดำเนินธุรกิจของบริษัทฯ จำเป็นต้องพึ่งพาระบบคอมพิวเตอร์เป็นส่วนใหญ่
ซึ่งระบบคอมพิวเตอร์ที่สำคัญของบริษัทฯ ได้แก่ 1)
ระบบที่เชื่อมต่อกับตลาดหลักทรัพย์แห่งประเทศไทยในการซื้อขายหุ้นแบบเรียลไทม์ (Real Time)
ชื่อว่าระบบ HiTrade
ซึ่งพนักงานการตลาดและลูกค้าใช้ระบบนี้ในการติดตามการเคลื่อนไหวของราคาหุ้น
ส่งคำสั่งซื้อขายหุ้น และตรวจสอบสถานะของคำสั่งซื้อขาย โดยระบบนี้เชื่อมต่อกับอินเทอร์เน็ต
เพื่อให้บริการลูกค้าในการติดตามการเคลื่อนไหวของราคาหุ้นและส่งคำสั่งซื้อขายผ่านอินเทอร์เน็ตด้วย
2) ระบบที่เชื่อมต่อกับตลาดอนุพันธ์ ในการซื้อขายสัญญาซื้อขายล่วงหน้า
เพื่อให้เจ้าหน้าที่การตลาดสามารถส่งคำสั่งซื้อขายสัญญาซื้อขายล่วงหน้าเพื่อลูกค้าได้
และยังมีระบบซื้อขายสัญญาซื้อขายล่วงหน้าที่เชื่อมต่อกับบริษัท เซ็ตเทรด ดอท คอม จำกัด
เพื่อให้ลูกค้าทำการซื้อขายสัญญาซื้อขายล่วงหน้าผ่านอินเทอร์เน็ตได้ 3) ระบบชำระราคาชื่อว่า
Securities Back Office Automation (SBA)
เป็นระบบงานที่ใช้ในการชำระรายการซื้อขายหุ้นกับลูกค้าและกับศูนย์รับฝากหลักทรัพย์โดยระบบ SBA
จะรับข้อมูลซื้อขายประจำวันจากระบบ HiTrade และจากตลาดหลักทรัพย์ฯ มาประมวลผล ณ สิ้นวัน
ดังนั้น หากระบบคอมพิวเตอร์ขัดข้องจะส่งผลกระทบต่อการดำเนินธุรกิจของบริษัทฯ

อย่างไรก็ตาม บริษัทฯ มีมาตรการในการลดความเสี่ยงดังกล่าว โดยจัดให้มีระบบงานสำรอง
พร้อมทั้งสำรองข้อมูลที่สำคัญที่สามารถใช้งานได้อย่างต่อเนื่องกรณีไม่สามารถใช้ระบบงานหลักได้
สำหรับการเชื่อมต่อระบบคอมพิวเตอร์ระหว่างสำนักงานใหญ่และสำนักงานสาขา บริษัทฯ มีระบบ
Leased line สำรองที่สามารถสับเปลี่ยน (Switch) ได้โดยอัตโนมัติเมื่อ Leased line
มีปัญหา นอกจากนี้ บริษัทฯ มีแผนฉุกเฉินที่สามารถไปใช้งานศูนย์สำรองข้อมูล (Disaster
Recovery Center) ในกรณีที่ไม่สามารถปฏิบัติงานได้ตามแผนฉุกเฉิน
โดยได้จัดให้มีการทดสอบระบบทั้งหมด
และทบทวนขั้นตอนการปฏิบัติงานตามที่ระบุเป็นแผนสำรองฉุกเฉิน (Business Continuity
Plan) ทุกปี โดยเป็นการทดสอบเสมือนเกิดเหตุการณ์นั้นจริง
เพื่อให้เกิดความมั่นใจว่าศูนย์สำรองข้อมูลสามารถใช้งานได้
และสามารถรองรับการทำงานได้อย่างมีประสิทธิภาพ

ความเสี่ยงจากการจัดจำหน่ายหลักทรัพย์

การให้บริการด้านการจัดจำหน่ายหลักทรัพย์และรับประกันการจำหน่ายหลักทรัพย์มีความเสี่ยงในกรณีที่
บริษัทฯ ไม่สามารถจัดจำหน่ายหลักทรัพย์ได้หมดตามที่รับประกันการจำหน่ายไว้ได้
เนื่องจากอาจอยู่ในช่วงที่นักลงทุนไม่มีความมั่นใจต่อภาวะการลงทุน
และความผันผวนของภาวะตลาดเงินและตลาดหลักทรัพย์ เป็นต้น
ทำให้ต้องรับหลักทรัพย์ที่เหลือเข้าบัญชีบริษัทฯ และบริษัทฯ ต้องรับผลขาดทุนที่อาจเกิดขึ้น
หากภายหลังหลักทรัพย์ดังกล่าวราคาต่ำกว่าที่บริษัทฯ ได้รับประกันการจำหน่ายไว้
อย่างไรก็ตามที่ผ่านมาบริษัทฯ
จะทำการศึกษาและวิเคราะห์ข้อมูลเบื้องต้นของบริษัทผู้เสนอขายหลักทรัพย์และพิจารณาความสนใจของลูกค้าหรือนักลงทุน
โดยจะรับประกันการจำหน่ายในหลักทรัพย์ที่พิจารณาแล้วเห็นว่ามีความเสี่ยงต่ำจากการจัดจำหน่ายไม่หมด
รวมทั้งในบางกรณีที่เป็นจำนวนที่มีนัยสำคัญจะต้องนำเสนอต่อคณะกรรมการการรับประกันการจำหน่าย
เพื่อพิจารณาอนุมัติก่อนการรับประกันการจำหน่าย
ทั้งนี้ในด้านการจัดจำหน่ายและรับประกันการจำหน่ายรวมทั้งการเป็นที่ปรึกษาทางการเงินนั้น บริษัทฯ
ให้ความสำคัญอย่างมากในการคัดเลือกลูกค้า
โดยจะทำการประเมินลูกค้าในเบื้องต้นก่อนพิจารณารับงาน
รวมทั้งได้กำหนดขั้นตอนในการตรวจสอบข้อมูลของลูกค้า (Due Diligence) อย่างรัดกุม
ตลอดจนการจัดให้บุคลากรมีการพัฒนาความรู้และความเข้าใจในกฎระเบียบต่างๆที่เกี่ยวข้องกับการปฏิบัติงาน
เพื่อให้บริการแก่ลูกค้าได้อย่างถูกต้องและมีประสิทธิภาพ

ความเสี่ยงจากการปฏิบัติหน้าที่ที่ผิดพลาดหรือโดยมิชอบของบุคลากร

ธุรกิจหลักทรัพย์เป็นธุรกิจที่ต้องอาศัยชื่อเสียงและความไว้วางใจจากลูกค้าเป็นสำคัญในการประกอบธุรกิจซึ่งบุคลากรของบริษัทฯ
จะต้องมีการติดต่อกับลูกค้าหรือเกี่ยวข้องกับข้อมูลที่สำคัญของลูกค้าเป็นสำคัญ หากบุคลากรของบริษัทฯ
ไม่ปฏิบัติหน้าที่ตามคำสั่งของลูกค้า หรือไม่ปฏิบัติตามกฎระเบียบ ข้อบังคับของบริษัทฯ
หรือปฏิบัติหน้าที่เกินกว่าอำนาจของตน หรือบุคลากรของบริษัทฯ ส่งข้อมูลการซื้อขายให้ลูกค้าผิดพลาด
รวมทั้งดำเนินการอื่นใดที่ก่อให้เกิดความเสียหายแก่ลูกค้า บริษัทฯ
อาจได้รับผลกระทบทางด้านชื่อเสียงของบริษัทฯ และความไว้วางใจของลูกค้า
รวมไปถึงความรับผิดชอบชดใช้ค่าเสียหายที่เกิดขึ้น

นอกจากนี้การกระทำในบางกรณีของบุคลากรของบริษัทฯ
อาจเป็นการละเมิดกฎเกณฑ์หรือข้อกำหนดต่างๆ ที่เกี่ยวข้อง ซึ่งอาจทำให้บริษัทฯ
ต้องเสียค่าปรับในจำนวนสูงหรือถูกยกเลิกใบอนุญาต
หรือถูกดำเนินคดีตามกฎหมายซึ่งจะส่งผลกระทบต่อฐานะทางการเงิน
และผลการดำเนินงานของบริษัทฯ อย่างไรก็ตามบริษัทฯ
ได้ให้ความสำคัญต่อความเสี่ยงดังกล่าวโดยบริษัทฯได้กำหนดระเบียบ ขั้นตอน
และวิธีการปฏิบัติงานไว้อย่างชัดเจน อีกทั้งมีการตรวจสอบการทำงานของพนักงานอย่างสม่ำเสมอ
รวมถึงการกำหนดบทลงโทษที่ชัดเจนต่อความผิดในระดับต่าง ๆ
เพื่อเพิ่มความระมัดระวังในการปฏิบัติงานของพนักงาน ทั้งนี้โดยในปี 2555 บริษัทฯ
ไม่มีกรณีที่บุคลากรของบริษัทฯ กระทำการละเมิดกฎเกณฑ์หรือข้อกำหนดต่าง ๆ
ที่เกี่ยวข้องอันเป็นสาระสำคัญ

ความเสี่ยงจากการประกอบธุรกิจของบริษัทฯ ภายใต้กฎหมาย กฎเกณฑ์ ข้อกำหนดที่เข้มงวดและการกำกับดูแลของหน่วยงานที่เกี่ยวข้อง

การประกอบธุรกิจของบริษัทฯ เป็นธุรกิจที่อยู่ภายใต้กฎหมาย กฎเกณฑ์
การกำกับดูแลของสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย
หากกฎเกณฑ์ กฎหมายรวมทั้งการกำกับดูแลเปลี่ยนแปลงไป อาจส่งผลกระทบต่อการแข่งขัน
ต้นทุนทางการเงิน ผลการดำเนินงาน เช่น
การเปลี่ยนแปลงอัตราค่าธรรมเนียมในการซื้อขายหลักทรัพย์เป็นแบบเสรี
การควบคุมหรือเข้มงวดในการปล่อยเงินกู้ยืมเพื่อซื้อหลักทรัพย์ เป็นต้น ทั้งนี้หากบริษัทฯ
ไม่ปฏิบัติตามกฎระเบียบ ฝ่าฝืน กฎเกณฑ์ต่างๆ หรือประมาทเลินเล่อ บริษัทฯ อาจถูกภาคทัณฑ์
หรือถอนใบอนุญาตได้ นอกจากนี้บริษัทฯ อาจมีความรับผิดชอบในการดำเนินธุรกิจ เช่น
ต้องดำรงอัตราส่วนเงินกองทุนสภาพคล่องสุทธิตามเกณฑ์ขั้นต่ำที่สำนักงานคณะกรรมการ ก.ล.ต.
กำหนด เป็นต้น อย่างไรก็ตาม บริษัทฯ มีฝ่ายกำกับดูแลการปฏิบัติงาน (Compliance)
ที่คอยติดตามการเปลี่ยนแปลงในเรื่องดังกล่าว รวมทั้งควบคุมดูแลและตรวจสอบหน่วยงานต่าง ๆ
ภายในบริษัทฯ
ให้ปฏิบัติตามกฎเกณฑ์ปัจจุบันและคอยแจ้งการเปลี่ยนแปลงของกฎระเบียบและกฎเกณฑ์ต่าง ๆ
ที่อาจเกิดขึ้นในอนาคตแก่ผู้ที่เกี่ยวข้อง โดยในปี 2555 บริษัทฯ
ไม่มีการกระทำความผิดหรือการไม่ปฏิบัติตามกฎระเบียบ
หรือฝ่าฝืนกฎเกณฑ์ต่างๆกับหน่วยงานที่เกี่ยวข้องอันเป็นสาระสำคัญ

ความเสี่ยงจากการพึ่งพิงบุคลากร

ธุรกิจนายหน้าซื้อขายหลักทรัพย์เป็นธุรกิจที่ต้องอาศัยบุคลากรด้านการตลาดที่มีความรู้ ความชำนาญ
อันเป็นผลให้การแข่งขันในการว่าจ้างเจ้าหน้าที่การตลาดที่มีคุณสมบัติดังกล่าวก็ได้ทวีความรุนแรงยิ่งขึ้น
โดยเฉพาะอย่างยิ่งในสภาวะที่ตลาดเอื้อต่อการลงทุนและบุคลากรที่มีประสบการณ์และความชำนาญในการประกอบธุรกิจหลักทรัพย์มีอยู่จำกัด
ทำให้เกิดการแย่งชิงบุคลากรในสายงานต่างๆ ทั้งนี้ หากมีการโยกย้ายบุคลากรที่สำคัญของบริษัทฯ
อาจส่งผลกระทบในทางลบต่อความต่อเนื่องของการดำเนินธุรกิจและผลการดำเนินงานของบริษัทฯ
อย่างไรก็ตาม บริษัทฯ ได้ตระหนักถึงความเสี่ยงด้านบุคลากรทางการตลาด
จึงส่งเสริมให้มีสวัสดิการที่ดีและให้ความสำคัญกับการฝึกอบรมให้แก่พนักงานเพื่อเพิ่มพูนความรู้ความสามารถ
นอกจากนี้ในปี 2549 บริษัทฯ
ได้เคยดำเนินการจัดสรรใบสำคัญแสดงสิทธิที่จะซื้อหุ้นส่วนหนึ่งให้แก่เจ้าหน้าที่การตลาด
เพื่อเป็นการจูงใจให้บุคลากรเหล่านี้อยู่ทำงานกับบริษัทฯ ในระยะยาว ทั้งนี้ในปี 2555 บริษัทฯ
ไม่มีปัญหาเรื่องการโยกย้ายบุคลากรอย่างมีนัยสำคัญ

ความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่

ณ วันที่ 31 ตุลาคม 2555 บริษัท เมย์แบงก์ กิมเอ็ง โฮลดิ้งส์ จำกัด เป็นผู้ถือหุ้นใหญ่ในบริษัทฯ
โดยมีการถือหุ้นคิดเป็นร้อยละ 83.49 ของจำนวนหุ้นสามัญที่จำหน่ายได้แล้วของบริษัทฯ
(ไม่รวมหุ้นซื้อคืน) ซึ่งการที่ บริษัท เมย์แบงก์ กิมเอ็ง โฮลดิ้งส์ จำกัด ถือหุ้นมากกว่าร้อยละ 50
ทำให้ผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้ทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
รวมทั้งเรื่องที่กฎหมายหรือข้อบังคับของบริษัทฯ กำหนดให้ต้องใช้เสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นของบริษัทฯ
จึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลในเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณา
อย่างไรก็ตาม บริษัทฯ มีกรรมการอิสระซึ่งดำรงตำแหน่งกรรมการตรวจสอบจำนวน 3 ท่าน
จากกรรมการบริษัทฯ จำนวน 9 ท่าน คิดเป็นร้อยละ 33 ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทฯ ให้มีความโปร่งใสและถูกต้อง อย่างไรก็ตาม
การที่บริษัทฯ มีสถานะเป็นบริษัทย่อยของ บริษัท เมย์แบงก์ กิมเอ็ง โฮลดิ้งส์ จำกัด
ซึ่งเป็นบริษัทโฮลดิ้งส์
ที่มีบริษัทหลักทรัพย์ซึ่งมีความชำนาญและเป็นที่รู้จักในธุรกิจหลักทรัพย์ในต่างประเทศ
และมีสาขาทั้งในภูมิภาคเอเชีย ยุโรป และอเมริกา จึงทำให้บริษัทฯ ได้รับการยอมรับจากลูกค้า
นักลงทุน และบุคคลทั่วไปถึงความชำนาญในธุรกิจหลักทรัพย์เป็นอย่างมาก

อย่างไรก็ตาม เมื่อปี 2554 บริษัท เมย์แบงก์ กิมเอ็ง โฮลดิ้งส์ จำกัด
ได้มีการเปลี่ยนแปลงผู้ถือหุ้นรายใหญ่ โดย Mayban IB Holdings Sdn Bhd
ซึ่งเป็นบริษัทในเครือของธนาคาร เมย์แบงก์ (Malayan Banking Berhad) ประเทศมาเลเซีย
ได้ทำการซื้อหุ้นและทำคำเสนอซื้อหุ้นทั้งหมดของบริษัท เมย์แบงก์ กิมเอ็ง โฮลดิ้งส์ จำกัด
ทำให้ปัจจุบัน Mayban IB Holdings Sdn Bhd ถือหุ้นในสัดส่วนร้อยละ 100 ของบริษัท
เมย์แบงก์ กิมเอ็ง โฮลดิ้งส์ จำกัด
แต่การเปลี่ยนแปลงดังกล่าวยังไม่มีผลกระทบต่อนโยบายการบริหารและบุคลากรของบริษัทฯ
แต่อย่างใด

ผลกระทบที่เกิดจากเหตุการณ์ฉุกเฉิน

บริษัทฯได้ให้ความสำคัญในการบริหารความเสี่ยงและการจัดการความเสียหายที่อาจจะเกิดขึ้นกับสำนักงานสาขาและผู้ใช้บริการ
โดยได้มีการวางแผนการป้องกันภัยตามมาตรฐานความปลอดภัย
และได้จัดให้มีการทำประกันภัยซึ่งคุ้มครองความเสียหายอันเกิดจากภัยต่างๆ รวมทั้งภัยธรรมชาติ
อย่างต่อเนื่องมาโดยตลอด โดยปัจจุบันมีวงเงินคุ้มครองรวมกันกว่า 150 ล้านบาท

ทั้งนี้ ในช่วงที่เกิดเหตุการณ์ฉุกเฉิน อาทิ การเกิดอุทกภัยในปลายปี 2554 ที่ผ่านมา
สำนักงานสาขาบางแห่งที่ตั้งอยู่ในพื้นที่ที่ได้รับผลกระทบจากอุทกภัยไม่สามารถเปิดให้บริการได้
บริษัทฯ จึงได้ดำเนินการตามแผนสำรองฉุกเฉิน (Business Continuity Plan) ที่ได้กำหนดไว้
โดยให้พนักงานในสาขาเหล่านั้น
มาทำงานโดยใช้พื้นที่และอุปกรณ์สำนักงานสำรองที่ได้จัดเตรียมไว้แล้วที่สำนักงานใหญ่ของบริษัทฯ
แทน จึงทำให้บริษัทฯ ยังคงสามารถให้บริการแก่ลูกค้าได้อย่างต่อเนื่อง